Suiker Britz se vrou kom op lyk af | Netwerk24
Deur Hanti Otto 30 November 2018 16:25
Genl.maj. Suiker Britz
Hulle het hom destyds op skool in die Vrystaat al "Suiker" gedoop, omdat hy so vinnig kon hardloop met 'n rugbybal.
Jare later, het die befaamde genl.maj. Suiker Britz in 1999 ná byna 40 jaar diens afgetree as die polisie se nasionale bevelvoerder van die destydse moord-en-roof-, en latere eenheid vir ernstige geweldsmisdaad.
Sy gesondheid het, veral weens kanker, later probleme gegee.
Vrydagmiddag omstreeks 12:00 het die 74-jarige Britz sy eie lewe in die tuin van sy huis in Wingatepark in die ooste van Pretoria geneem.
Sy vrou, Annetjie, het sy lyk daar met 'n skietwond gevind.
Genl.maj. André Wiese, gebiedsbevelvoerder van die Tshwane-Oos-polisie, het bevestig dat geen misdaad vermoed word nie.
Britz, gedoop Karel Johannes, hoewel bitter min mense hom so geken het, het verskeie hoëprofielsake op sy kerfstok as polisieman gehad.
Daaronder was die ondersoek na die Mei 1983-bomontploffing in Kerkstraat, Pretoria, sowel as die pedofiel Gert van Rooyen-saak. Hy was ook betrokke by die inhegtenisnemings van verskeie berugtes in die bende-wêreld.
'n Oudkollega, afgetrede genl.maj. Bushie Engelbrecht, het Vrydag gesê hy is nog verslae oor die tragiese nuus van Britz se afsterwe.
"Ek was in 'n stadium sy tweede in bevel. Ons het 'n lang pad saamgeloop, seker so van 1976-'77 af. Ons kinders het saam grootgeword," vertel Engelbrecht.
Hy onthou Britz was eers 'n polisieman in die Vrystaat. Toe kom hy na Silverton, Pretoria, as 'n luitenant.
"Ons was ook saam by Hammanskraal. Hy was later moord-en-roof se hoof in Pretoria, voordat hy later nasionale hoof geword het," vertel Engelbrecht.
Talle ander oudkollegas het net die hoogste lof vir Britz gehad en hom onder meer beskryf as " 'n baie goeie speurder, sonder twyfel", terwyl ander onthou het hoe hy hulle as "rou" polisiemanne touwys gemaak het.
"Hy het 'n magdom kennis en ervaring gehad," het een bygevoeg.
Oudbrig. Anneke Pienaar, destydse hoof van die eenheid vir gesinsgeweld, kinderbeskerming en seksuele misdrywe, het gesê dié afdeling het ook in 'n stadium onder Britz geval.
"Hy het ons gereeld gehelp met ondersoeke en leiding gegee," sê sy.
* Britz word ook deur twee kinders uit sy eerste huwelik en verskeie kleinkinders oorleef. Sy eerste vrou, San, is destyds self weens kanker dood.